b'\n_START_ARTICLE_\nSanta Cruz (Gal\xc3\xa1pagos)\n_START_PARAGRAPH_\nOtok Santa Cruz - ima ime po Svetem Kri\xc5\xbeu v \xc5\xa1pan\xc5\xa1\xc4\x8dini. Ima povr\xc5\xa1ino 986 km\xc2\xb2 in vi\xc5\xa1ino 864 metrov in je skoraj okrogle oblike. Je med ve\xc4\x8djimi otoki v Galapa\xc5\xa1kem oto\xc4\x8dju._NEWLINE_Na otoku Santa Cruz \xc5\xbeivi najve\xc4\x8d prebivalcev v vsem arhipelagu, ve\xc4\x8dina v mestu Puerto Ayora, ki ima okoli 15.000 prebivalcev, \xc5\xa1e 3.000 pa v drugih manj\xc5\xa1ih naseljih razpr\xc5\xa1enih po otoku. Mesto ima precej veliko pristani\xc5\xa1\xc4\x8de._NEWLINE_V mestu Puerto Ayora se nahajajo poleg nekaj manj\xc5\xa1ih hotelov tudi pomemben raziskovalni in\xc5\xa1titut Charles Darwin Research Station, sede\xc5\xbe uprave Nacionalnega parka in sede\xc5\xbe regionalne vlade (Municipalidad de Santa Cruz). _NEWLINE_V raziskovalnem in\xc5\xa1titutu deluje center za vzrejo \xc5\xbeelv, kjer se mlade \xc5\xbeelve izvalijo, hranijo jih dve leti, nakar so pripravljene, da jih vrnejo v njihov naravni habitat. Visokogorje na otoku Santa Cruz predstavljajo ugasli vulkani in je pora\xc5\xa1\xc4\x8deno z bujno floro. Otok je znan tudi po velikih naravnih pohodnih predorih v lavi, dolgih do 2 km in visokih do 10 m. Tukaj \xc5\xbeivi velika populacija \xc5\xbeelv. Jama \xc5\xbdelv je prostor obdan z mangrovami, ki ga morske \xc5\xbeelve, ra\xc5\xbee in majhni morski psi pogosto uporabljajo za parjenje. Podro\xc4\x8dje Cerro Dragon je znano po svoji laguni s flamingi, lahko pa vidimo tudi kopenske legvane.'